Dohas jätkuvatel kergejõustiku maailmameistrivõistlustel võidutses naiste vasaraheites ameeriklanna DeAnna Price, tuues USA-le selle ala läbi aegade esimese MM-kulla.
"Mina ja mu abikaasa oleme väga kõvasti töötanud, et võistelda kõrgeimal tasemel. See on fastastiline, sest kui sa võistled, siis sa ei tee seda vaid enda eest, vaid kõigi, kes sind toetavad," ütles Price intervjuus ERR-ile. "Sellepärast olen ma oma käesivarrele kirjutanud, miks ma seda teen ja kelle jaoks. Minu jaoks võtab see pinged maha. Mul on suur tugi selja taga ja ma tahan neile öelda aitäh."
26-aastane Price tegi enda parima tulemuse kolmandas voorus, heites 77.54. Esikoha andnuks talle ka tema paremuselt teine katse, mille pikkuseks mõõdeti 76.87.
"See on imeline. Hullumeelne on olla esimene ameeriklasest vasaraheite maailmameister, sest enne mind on olnud samuti väga palju imelisi vasaraheitjaid. Nemad aitasid mul jõuda siia, kus ma täna olen ja see on nende medal sama palju kui minu," ütles Price.
Toimetaja: Liisi Alamaa